KIRJALLINEN KYSYMYS E-2456/99

esittäjä(t): Sergio Berlato (UEN) ja Mauro Nobilia (UEN) komissiolle

(16. joulukuuta 1999)

Aihe: New Holland Case

Komission jäsenen Mario Montin johtama Antitrusti-komissio on hyväksynyt FiatNew Holland-yhtymän tekemän kaupan amerikkalaisesta Case-yhtymästä, joka on johtava maatalouskoneiden valmistaja.

Koska uuden ryhmän hallitseva markkina-asema näin vahvistuisi, komissio on tiettävästi asettanut Case-kaupan ehdoksi joidenkin tuotantojen lopettamisen ja tuotantolaitosten sulkemisen Yhdistyneessä kuningaskunnassa, Saksassa, Itävallassa ja Italiassa.

Breganzen tehdas on Italiassa ainoa tehdas, joka valmistaa yhdistelmäleikkuupuimureita, ja se tunnetaan markkinoilla hyvästä ja luotettavasta laadusta sekä kilpailukykyisistä hinnoista, mutta monikansallisen FiatNew Holland-yhtymän uudelleenjärjestelyiden vuoksi se on menettänyt 1 000 työpaikkaa viimeisten kymmenen vuoden aikana taloudellisesta menestyksestä ja uudesta tehtaasta huolimatta.

Voisiko komissio kertoa,

- eikö Antitrusti-komission asettama ehdoton edellytys tehtaiden sulkemisesta tarkoita sitä, että tehtaita on myytävä kilpailevalle yritykselle?

- onko kilpaileva yritys jo valittu ja onko komissiolla velvollisuus tai valta valvoa tulevia sopimuksia?

- tarkoittaako tehtaiden luovuttaminen kilpailevalle yritykselle sitä, että myös tuotannon monipuolisuudesta ja erityislaatuisuudesta teollis- ja tekijänoikeudet, tietotaito ja hankintasopimukset mukaan lukien luovutetaan kilpailijalle?

- eikö erityisesti Breganzen tehdasta Italiassa pitäisi suojella siellä kokonaan suunniteltujen ja valmistettujen erikoiskoneiden vuoksi? Tällaisia erikoiskoneita ovat maissinkeruukone, jonka tuotanto siirrettiin äskettäin Puolaan New Hollandin hankkimaan tehtaaseen, sekä yhdistelmäleikkuupuimuri, jonka ainut tuottaja Italiassa on New Holland Breganzessa.

Mario Montin komission puolesta antama vastaus

(24. tammikuuta 2000)

Jos komissio epäilee ilmoitettua sulautumaa koskevassa arviossaan sulautuman soveltuvuutta yhteismarkkinoille, yritykset voivat antaa sitoumuksia havaittujen kilpailun uhkien poistamiseksi. Komissio voi näiden sitoumusten perusteella julistaa sulautuman yhteismarkkinoille soveltuvaksi (yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) 4064/89(1) (sulautuma-asetus) 6 artiklan 1 kohdan b alakohta, 6 artiklan 2 kohta ja 8 artiklan 2 kohta).

Tapauksissa, joissa komissio hyväksyy sulautuman sitoumusten jälkeen, se nimittää osapuolten ehdottaman riippumattoman edunvalvojan. Edunvalvojan tehtäviin kuuluu varmistaa, että luovutettavaa omaisuutta hoidetaan hyvän liiketoimintakäytännön mukaisesti omaisuuden myyntiin ja sopimusten voimaantuloon saakka, ja että myynti tapahtuu määräajan kuluessa.

Sulautuma-asiassa New Holland/Case, New Holland ehdotti sitoumuksia, joissa se luopuu eräistä traktorityypeistä ja -merkeistä, leikkuupuimureista, Case kanttipaalaimista ja traktorikaivureista saadakseen komission päätöksen kuudessa viikossa. Tämä sisältää teollis- ja tekijänoikeudet, luovutettavien tuotteiden tuotannossa ja/tai tutkimus- ja kehitystyössä olevat varat ja henkilöstön ja myös toimitussopimukset. Sitoumukset sisältävät lisäksi Casen ja/tai New Hollandin jälleenmyyjäverkoston avaamisen Euroopan talousalueella kaikille luovutetuille tuotteille.

New Holland ehdotti leikkuupuimureiden osalta, että se luovuttaa Laverdan tasaisen maan puimurit kolmannelle osapuolelle. Tämä sisältää kaikkien teollis- ja tekijänoikeuksien, taitotiedon ja Laverdan tuotenimen oikeuksien luovuttamisen New Hollandin tasaisen maan Laverda-puimureille ja kaiken Laverdan Breganzessa Italiassa sijaitsevan omaisuuden, työntekijöiden ja toimitussopimusten siirtymisen.

Komission päätöksen mukaan New Hollandin tulee hoitaa omaisuutta säilyttäen sen nykyinen arvo kunnes se myydään kolmannelle osapuolelle.

(1) EYVL L 395, 30.12.1989, koko teksti julkaistu uudelleen EYVL L 257, 21.9.1990.